KLASA: 400-06/25-02/01

URBROJ: 2170-137-06-25-4

U Rijeci, 10. ožujka 2025.

**SVEUČILIŠTE U RIJECI**

**Trg braće Mažuranića 10**

**51000 Rijeka**

**OIB: 64218323816**

**RKP: 02444**

**OBRAZLOŽENJE OPĆEG DIJELA IZVRŠENJA FINANCIJSKOG PLANA ZA 2024. GODINU**

U sažetku izvještaja o izvršenju financijskog plana za 2024. godinu prikazani su zbirni podaci o izvršenju ukupnih prihoda i rashoda, primitaka i izdataka te podaci o donosu i odnosu novčanih sredstava. Izvješće sadrži usporedne podatke o izvršenju financijskog plana za 2023.godinu, podatke o financijskom planu uključujući provedeni rebalans za 2024. godinu, te podatke o izvršenju financijskog plana za 2024. godinu. U svim izvješćima prikazan je i indeks kao relativni pokazatelj za usporedbu izvršenja plana za 2024. godinu s izvršenjem za 2023. godinu i rebalansom financijskog plana za 2024.godinu.

**IZVJEŠTAJ O IZVRŠENIM PRIHODIMA I RASHODIMA PREMA EKONOMSKOJ KLASIFIKACIJI**

Ukupno izvršenje prihoda za 2024. godinu iznosi 22.051.772,05 €. Izvršenje je veće za 3,89 % u odnosu na izvršenje 2023. godine i za 10,23 % u odnosu na planirano u 2024.godinu. Najveći dio prihoda odnosi se na prihode iz nadležnog proračuna (671) koji iznose 14.672.845,43 €. Prihodi od pomoći (63) iznose 5.179.158,61 €, a najvećim se djelom odnose na prihode temeljem raznih projekata. Prihodi po posebnim propisima realizirani su u iznosu od 1.1.499.928,36 €, a najvećim dijelom se odnose na prihode upisnina i školarina.

Ukupno izvršenje rashoda za 2024. godinu iznosi 24.035.292,84 €. Izvršenje rashoda je za 17,54 % veće u odnosu na izvršenje za 2023. godinu i za 13,35% u odnosu na planirano za 2024. godinu. Rashodi se dijele na rashode poslovanja koji su realizirani u iznosu od 22.782.331,06 € i rashoda za nabavu nefinancijske imovine u iznosu od 1.252.961,78 €.

Najveći dio rashoda poslovanja odnosi se na rashode za zaposlene koji iznose 13.069.656,06 €. Do povećanja rashoda za zaposlene u odnosu na 2023. godinu došlo je dominantno zbog povećanja plaća financiranih iz državnog proračuna. Materijalni rashodi realizirani su u iznosu od 4.568.521,86 €. Isplaćene subvencije u iznosu od 517.882,52 € odnose se na prijenos sredstava iz EU projekata prema trgovačkim društvima.

Rashodi za nabavu nefinancijske imovine realizirani su u iznosu od 1.252.961,78 €, te su za 47,36 % veći od iznosa za 2023. godinu što je rezultat intenziviranja kapitalnih rashoda na području sveučilišnog Kampusa i provođenja projekta Žilavi Kampus.

Kod većine stavaka prihoda i rashoda iznosi izvršenja premašuju planirane iznose. Do navedenog je najvećim dijelom došlo zbog promjene samog načina izrade rebalansa financijskog plana za 2024. godinu pri čemu su uvaženi planski iznosi (limiti) koji su, posredstvom nadležnog ministarstva, ugrađeni u Državni proračun neovisno o stvarnim potrebama Sveučilišta za izmjenama i dopunama financijskog plana. Naime, u pripremi izrade rebalansa Državnoga proračuna za 2024. godinu, po prvi puta Ministarstvo znanosti, obrazovanja i mladih (dalje u tekstu: MZOM) zatražilo je od Sveučilišta u Rijeci dostavu podataka o potrebnoj izmjeni i dopuni financijskog plana, a koji će se uključiti u rebalans MZOM-a, odnosno Državnog proračuna. Ovi podaci zatraženi su u kolovozu 2024. godine, a MZOM je tek početkom prosinca povratno dostavilo podatke o dozvoljenim izmjenama i dopunama financijskog plana Sveučilišta koje su uključene i u Državni proračun. S obzirom na obvezujuću metodologiju „top-down“ financijskog planiranja i usklađenost s nadležnim proračunom, rebalans financijskog plana Sveučilišta izrađen je i usvojen sukladno tome premda je, zbog neuvažavanja stvarnih potreba, već tada bilo očito da će se u izvršenju financijskog plana posljedično pojaviti značajnija odstupanja.

Osim navedenoga do određenih odstupanja u izvršenju je došlo i uslijed zakonske mogućnosti fleksibilizacije izvršenja financijskih planova i proračuna u dijelu ostvarivanja i trošenja vlastitih i namjenskih prihoda koji nisu planirani (čl. 53. i 54. Zakona o proračunu).

**IZVJEŠTAJ O IZVRŠENIM PRIHODIMA I RASHODIMA PREMA IZVORIMA FINANCIRANJA**

Izvršenje prihoda prema izvorima financiranja ne odstupa od planiranog izvršenja prema ekonomskoj klasifikaciji. Najveći dio prihoda realiziran je iz izvora 1.1. u iznosu od 14.672.845,43 €, koji su za 10,09 % veći u odnosu na realizirano u 2023. godini i za 12,87 % u odnosu na planirani iznos. Prihodi izvora 1.1. iznose 66,54 % ukupnih prihoda.

Iz izvora 5.2. uprihodili smo iznos od 3.790.309,32 €, a iz izvora 5.1. 1.091.720,21 €. Izvor 5.1. i 5.2. najvećim se dijelom odnosi na projektno financiranje. Oba iznosa manji su u odnosu na 2023. godinu iz razloga neujednačene dinamike uplata za pojedine projekte. Prihodi ova dva izvora iznose 23,49 % ukupnih prihoda.

Prihodi po posebnim propisima najvećim se dijelom odnose na prihode od upisnina koja uplaćuju sve sastavnice Sveučilišta te prihode školarina sastavnica Sveučilišta bez pravne osobnosti (podružnice Sveučilišta). Ovi prihodi iznose 1,499.928,38 € , odnosno 6,80 % ukupnih prihoda. Svi ostali izvori (3.1., 5.8., 6.1. i 7.1.) čine tek 3,17 % ukupnih prihoda Sveučilišta.

Rashodi su najvećim dijelom također financirani iz izvora 1.1. i to u iznosu od 15.445.996,80 €, što čini 64,26 % ukupnih rashoda. Ovi rashodi najvećim dijelom se odnose na plaće i materijalna prava, ali i financiranje redovnog poslovanja, te znanstvenih aktivnosti Sveučilišta.

Iz izvora 5.2. realizirani su rashodi u iznosu od 4.094.278,27 €, a iz izvora 5.1. u iznosu od 1.108.878,34 €. Iznosi iz izvora 5.1. i 5.2. najvećim dijelom se odnose na projektno financiranje, te čine 21,65 % svih rashoda.

Rashodi financirani iz prihoda po posebnim propisima (4.3.) iznose 2.784.523,10 €, odnosno 11,58 % ukupnih rashoda. Rashodi iz izvora 4.3. značajno su veći od ostvarenih prihoda iz istog izvora tijekom 2024. godine. Razlog tome je što su, iz prenesenih viškova prihoda iz prethodnih godina ovog izvora, financirana ulaganja u dugotrajnu imovinu na Kampusu.

Rashodi svih ostalih izvora (3.1., 5.8. i 6.1.) odnose se tek na 2,50 % ukupnih rashoda Sveučilišta.

**IZVJEŠTAJ O IZVRŠENIM RASHODIMA PREMA FUNKCIJSKOJ KLASIFIKACIJI**

Svi rashodi Sveučilišta u Rijeci su planirani u okviru rashoda za visoko obrazovanje (klasifikacijska oznaka 0940).

**IZVJEŠTAJ O IZVRŠENJU RAČUNA FINANCIRANJA PREMA EKONOMSKOJ KLASIFIKACIJI I IZVJEŠTAJ O IZVRŠENJU RAČUNA FINANCIRANJA PREMA IZVORIMA FINANCIRANJA**

Kod Računa financiranja izvršenje izdataka iznosilo 88.481,87 €. Iznos se odnosi na povrat kredita banke iz 2013. godine u iznosu od 88.481,87 € koji je financiran iz izvora 5.2.

Kod primitaka izvršenje je iznosilo 3.000.000,00 €, a odnosi se na povrat glavnice kratkoročnog oročenog depozita čije oročavanje je izvršeno u 2023. godini, a povrat je izvršen u 2024. godini. Izvori oročenih sredstava bili su: izvor 1.1. u iznosu od 295.073,95 €, izvor 4.3. u iznosu od 2.447.998,87 € i izvor 5.2. u iznosu od 256.927,18 €.

**IZVJEŠTAJ O PRIJENOSU SREDSTAVA IZ PRETHODNE GODINE I PRIJENOSU SREDSTAVA U SLJEDEĆU GODINU**

Iznos prenesenih sredstava iz 2023. godinu u 2024. godinu iznosi 7.055.908,90 €, a prijenos iz 2024. u 2025. iznosi 7.983.956,24 €.

Planirani i izvršeni donos sredstava odnosi se na prihode po izvorima financiranja:

* Izvor 1.1. Opći prihodi i primici – sredstva aktivnosti A622122 koja nisu utrošena zbog dinamike uplata od strane MZOM-a
* Izvor 3.1. Vlastiti prihodi – sredstva od vlastite djelatnosti raspoloživi u narednom razdoblju
* Izvor 4.3. Prihodi za posebne namjene – sredstva od školarina studenata svih razina obrazovanja te prihodi od sredstava upisnina.
* Izvor 5.1. – Pomoći EU – sredstva EU projekata uplaćena u prošloj godini zbog dinamike financiranja projekata
* Izvor 5.2. Ostale pomoći – sredstva EU projekata uplaćena u prošloj godini zbog dinamike financiranja projekata, sredstva znanstvenih projekata uplaćena u prošloj godini zbog dinamike financiranja, sredstva ostalih pomoći uplaćena u prošloj godini namijenjena za financiranje tijekom 2024.
* Izvor 6.1. Donacije – sredstva projekata i donacija koja će utrošiti u sljedećem razdoblju

Iz svih navedenih izvora planiran je i odnos u 2025. godinu. Uz navedene izvore u 2025. godinu planira se i odnos iz izvora 5.8.1. koji se odnosi na projekt financira iz NPOO programa.

**STANJE NOVČANIH SREDSTAVA NA POČETKU I KRAJU IZVJEŠTAJNOG RAZDOBLJA**

Stanje novčanih sredstava na dan 1.1.2024. bilo je 7.508.500,81 €, a na dan 31.12.2024. 8.359.571,81 €.

REKTORICA

Prof. dr. sc. Snježana Prijić - Samaržija